# 2M: FN og menneskerettighederne

**Lektie:**

* FN’s Verdenserklæring om Menneskerettigheder (1948)

**Dagens modul skal give dig (læringsmål):**

* Indblik i og kendskab til oprettelsen af FN og tankerne bag

**Et billede, der indeholder tekst

Automatisk genereret beskrivelse**

|  |
| --- |
| **Modulplan:**   1. **Opsamling fra sidste modul (skattejagt)** 2. **Dagens lektie** 3. **Podcast og ’Quiz & byt’** 4. **Dagens historie** |

# 1. Opsamling fra sidste modul (skattejagt)

I nedenstående skema finder i gr. 1’s svar fra sidste moduls skattejagt. Gruppe 1 havde de bedste svar og disse fungerer som noter og opsamling fra sidste modul (AN har rettet enkelte formuleringer). Læs svarene:

|  |  |
| --- | --- |
| **Skattejagt: FN’s Verdenserklæring om menneskerettigheder (1948)** | |
| Spørgsmål | Gruppens svar (gr. 1) |
| **1** | **Hvilken grundlæggende idé bygger (moderne) menneskerettigheder på?** |
| Svar: | De bygger i bund og grund på at beskytte os som individer i vores samfund. Det gør, at vi skal kunne have en frihed og få opfyldt vores basale behov - uanset religiøsitet, køn, seksualitet, alder, etnicitet mm. |
| **2** | **Hvordan oplever du disse rettigheder i din hverdag?** |
| Svar: | Vi oplever rettighederne i vores hverdag lige fra vi står op i morgen i den ejendom vi er så heldige at leve i, samt vores varme seng. Så har vi muligheden for at få et godt morgenmåltid før vi tager i skole og får en uddannelse, som ikke alle i verden har mulighed for. |
| **3** | **Hvornår og på hvilken baggrund blev menneskerettighederne til?** |
| Svar: | Lige efter 2. verdenskrig blev FN grundlagt på baggrund af handlingerne under 2. verdenskrig og dermed i 1948 satte rammer for fremadrettet at undgå nogle af de konflikter, der skete under 2. verdenskrig. |
| **4** | **Hvordan ville din hverdag være, hvis disse rettigheder ikke var der?** |
| Svar: | Det er svært at sige, da vi ikke har oplevet andet. Men det kunne tænkes at vi ikke fik nogen uddannelse og vi ville blive udsatte i vores samfund, da der ikke er noget til at beskytte os overfor staten. |
| **5** | **Hvordan adskiller menneskerettighederne fra 1948 sig fra tidligere former for rettigheder?** |
| Svar: | Der har været menneskerettigheder tidligere, men disse gjaldt kun for nogle grupper. Da FN i 1948 formulerede menneskerettighederne, blev disse universelle og for alle. |
| **6** | **Hvem skal sikre alle disse rettigheder?** |
| Svar: | I bund og grund er det staten, der skal sørge for, at vores rettigheder bliver overholdt. Derimod kan der, som i Qatar, være lavet love, men som stadig ikke bliver overholdt. Derfor kan der også argumenteres for, at vi alle har ansvar for, at rettighederne bliver overholdt, da vi alle selv har et ansvar for, hvilket samfund vi gerne vil leve i. |
| **7** | **Hvad er FN og hvilken rolle spiller FN i arbejdet med at sikre menneskerettighederne?** |
| Svar: | FN er en verdensorganisation og står for de forenede nationer. FN’s opgave er at få medlemslandene til at mødes og få diskuteret, kritiseret og argumenteret for hvilken international politik der skal gælde, og dermed finde en løsning sammen. FN vil forebygge krig og ødelæggelse og dermed også beskytte samtlige lande og deres borgere. |
| **8** | **Ser vi steder i verden, hvor disse rettigheder bliver krænket? Kom gerne med eksempler.** |
| Svar: | I USA har vi utallige gange set krænkelse af rettighederne af civile med anden etnisk baggrund. |

# 2. Dagens lektie + læreroplæg

Tal med din sidemakker om, hvilke formuleringer i indledningen til FN’s Verdenserklæring om menneskerettigheder, der er understreger, at de er universelle?

Tal dernæst om, hvordan man iflg. erklæringens indledning sikrer og fremmer respekt for disse rettigheder? Samt sikrer, at de anerkendes og overholdes? Diskutér, om det er nok, og om i har andre/bedre forslag? Giv konkrete eksempler.

Herefter holder AN et lille læreroplæg ud fra pptx (i får pptx).

Nedenfor = skema, der uddyber centrale begreber relateret til dagens tema:

|  |  |
| --- | --- |
| **Centrale begreber** | **Forklaring** |
| Msk.-rettigheder | Individets beskyttelse mod statens overgreb (begrebet kan defineres på mange måder, men dette er en fin kort definition) |
| FN | Forenede Nationer (FN) er en verdensorganisation, dannet efter 2. verdenskrig d. 24. oktober 1945 af 51 stater, heriblandt Danmark. Der er i dag 193 medlemslande i FN. FN har til formål at arbejde for international fred og sikkerhed, samt være centrum for internationalt samarbejde. FN afløste Folkeforbundet (1920-1946), som var blevet etableret efter 1. verdenskrig. |
| Erklæring | Politisk dokument som forpligtiger moralsk, men ikke juridisk. |
| Konvention | International aftale vedr. et bestemt emne, som juridisk forpligtiger de stater, der tilslutter sig konventionen. |
| National lov | Når en stat har ratificeret (godkendt/underskrevet en konvention, så skal den implementeres (realiseres) i egen lovgivning. |

# 3. Podcast & ’Quiz og byt’

Du skal nu individuelt lytte til podcasten: ”FN’s historie”, afs. 1: ”FN – Fred, sikkerhed og menneskerettigheder” (15.00 min.): <https://www.podbean.com/ew/pb-pq7gn-f8545f>. Gå gerne en tur imens, men forstyr ikke hinanden!

Efter at have lyttet til podcasten skal i komme tilbage i klassen og lave ’Quiz og byt’:

**Øvelse:** I skal interviewe hinanden på baggrund af podcast.

* I får alle udleveret ét spørgsmål/svar-kort, hvor et mere eller mindre centralt spørgsmål og svar vedr. podcasten fremgår.
* **Quiz:** I danner par på gulvet og udveksler spørgsmål og svar. Brug jeres hoveder og forsøg at formulere et svar uden at tjekke svaret med det samme. Hvis det ikke kan svares på spørgsmål, eller det kan uddybes, så hjælper i hinanden.
* **Byt:** Når i har spurgt og svaret så godt i kan, så bytter i spørgsmål/svar-kort og finder ved håndsoprækning en ny makker.
* I skal så vidt muligt gennem alle spørgsmål. Der er 11 spørgsmål (nr. på spørgsmål står i parentes på kortene), så nogle af jer har samme spørgsmål/svar-kort.

Vi samler op i fællesskab efterfølgende.

# 4. Dagens historie

Vi ser en lille video om menneskerettighedernes historie. Man bør altid være opmærksom på afsender (hvem står bag en kilde?), som i dette tilfælde er ingen ringere end Scientology. Denne trosorganisation går af flere mere eller mindre gode grunde op i menneskerettigheder og har faktisk lavet en fin lille overbliksvideo:

<https://youtu.be/tiAc52Rkviw> (Unge for menneskerettigheder, Scientology, Youtube, 10 min.)